C 194/46
HR
Službeni list Europske unije
12.5.2022.
1.12.
EGSO poziva Komisiju da donese Pakt za vještine u najudaljenijim regijama kao što je to učinila za nekoliko industrijskih ekosustava.
1.12.1.
Ekološka tranzicija u najudaljenijim regijama ne može biti uspješna ako one ne raspolažu kvalificiranom radnom snagom koja im je potrebna kako bi ostale konkurentne.
Obrazovanje i osposobljavanje ključni su za povećanje osviještenosti o zelenom gospodarstvu i za jačanje vještina u tom području s pomoću instrumenata kao što su zelena komponenta programa Erasmus+ i koalicija „Obrazovanje za klimu”.
Novim programom vještina za Europu za održivu konkurentnost, socijalnu pravednost i otpornost Komisija provodi vodeće mjere čija je svrha da građani i građanke steknu odgovarajuće vještine potrebne za zelenu i digitalnu tranziciju.
U sklopu tog programa Komisija olakšava i razvoj mjera za prekvalifikaciju i dodatno osposobljavanje u svim industrijskim ekosustavima.
Najudaljenije regije moraju biti u potpunosti uključene u te vodeće mjere Komisije zahvaljujući uspostavi posebnog programa rada.
1.12.2.
EGSO poziva Komisiju da uloži veće napore u smanjenje nejednakosti u najudaljenijim regijama jer je pandemija COVID-a 19 utjecala na djelovanje u tom području.
Najudaljenije regije smatraju se regijama koje razdiru duboko ukorijenjene nejednakosti.
Tumačenje koncepata „središte” i „periferija” u određenoj mjeri objašnjava raspodjelu bogatstva u gospodarstvu u kojem su odnosi često neuravnoteženi.
Jačanje ekonomske, socijalne i teritorijalne kohezije jedan je od glavnih ciljeva EU-a. 1.13.
EGSO poziva Komisiju da se pobrine za to da se u procesu oporavka uvažavaju socijalne potrebe i da on ostane homogen i uravnotežen na regionalnoj razini.
Naglašava da radi pronalaženja prilagođenih rješenja svako područje treba sagledati kao cjelinu.
1.13.1.
EGSO poziva Komisiju da poduzme mjere kako bi u najudaljenijim regijama osigurala pristup digitalnoj tehnologiji.
U tim regijama više nego drugdje, neuspjeh u osiguravanju općeg i pouzdanog pristupa digitalnoj tehnologiji i učinkovitog korištenja s njime povezanih resursa pogoršava nejednakosti.
Međutim, postojeći se digitalni jaz produbio, a određene razlike dodatno su se pogoršale uslijed pandemije, zbog čega neke osobe ostaju izvan sve bržeg procesa digitalizacije.
Zapošljavanje, obrazovanje, zdravstvo i javne usluge zasigurno će sve više ovisiti o digitalnim tehnologijama.
1.13.2.
EGSO poziva Komisiju da kontinuirano ulaže napore u području istraživanja i inovacija, koji su ključni za iskorištavanje svih mogućnosti koje proizlaze iz posebnih značajki najudaljenijih regija, povezanih s oceanima, morima i morskim resursima, i kojima se treba dati prioritet jer imaju velik potencijal za poticanje gospodarstava, otvaranje visokokvalitetnih radnih mjesta i osiguravanje dobrobiti građana.
To se tiče raznovrsnih poduzeća svih veličina i ključno je kako za razvoj tradicionalnih aktivnosti tako i za stvaranje novih tržišnih prilika, koje bi također pomogle u privlačenju mladih. 1.14.
EGSO poziva Komisiju da u buduće operativne programe najudaljenijih regija unese veliki projekt za pristup vodi i odvodnji.
Tim velikim projektima trebala bi izravno upravljati Europska komisija.
Velikim projektima mobiliziraju se velika ulaganja jedinične vrijednosti veće od 50 milijuna eura koja se podupiru sredstvima kohezijske politike EU-a.
Od njih izravno imaju koristi države članice i njihovi građani jer se stvara bolja infrastruktura, nova radna mjesta i zdravije okruženje te se otvaraju nove poslovne prilike.
1.14.1.
U francuskim najudaljenijim regijama stanovništvo nema pristup vodi za piće, a sustav odvodnje često je slab.
Pristup vodi za piće i sustavima odvodnje neodvojiv je od prava na život i ljudsko dostojanstvo, kao i od potrebe za odgovarajućim životnim standardom. 1.15.
EGSO poziva Komisiju da ažurira komunikaciju o analizama stanja u najudaljenijim regijama s obzirom na imigraciju.
Poziva na međuteritorijalnu suradnju u području migracija i na provedbu novog Europskog pakta o migracijama u tim regijama, kojim se omogućuje provedba „obveznog mehanizma solidarnosti” zbog „migracijskog pritiska”. 2.
Opće napomene 2.1.
Najudaljenije regije, koje se nalaze na više geografskih područja, Europi omogućuju da se geostrateški, gospodarski i kulturno pozicionira na nekoliko kontinenata, a ujedno joj donose jedinstvene prednosti koje imaju intrinzičnu dodanu vrijednost.
Usto su i prirodna potpora suradnji EU-a s trećim zemljama, pa i izvan zemljopisnih područja u kojima se nalaze.
Doprinose međunarodnom dosegu Europe i karakterizira ih jedinstveni potencijal za uvođenje rješenja kojima se može odgovoriti na izazove koji stoje pred EU-om.
Europska komisija najavila je da će tijekom francuskog predsjedanja Vijećem donijeti novu komunikaciju o ažuriranju strateškog partnerstva Komisije s tim regijama. 2.2.
Vrednovanje tih prednosti u velikoj mjeri doprinosi sposobnosti EU-a da surađuje sa svim svojim građanima.
Civilno društvo mora pomoći u podizanju svijesti raznih dionika (država, regija, lokalnih vlasti, lokalnih zajednica, škola, poduzeća i pojedinaca) o važnosti uvažavanja činjenice da najudaljenije regije mogu promicati širenje konkretnih operativnih mjera kojima se ubrzava ostvarivanje ciljeva održivog razvoja.
Učinak bi bio vidljiv u više područja (ribarstvo, poljoprivreda i razvoj modela; kultura i valorizacija tog sektora; zapošljavanje i osposobljavanje; obrazovanje i mobilnost mladih; razvoj poduzeća; okoliš, energija i klimatski izazovi; imigracija).